b'\n_START_ARTICLE_\nAdlerschanzen (Sch\xc3\xb6nwald)\n_START_SECTION_\nHistorie\n_START_PARAGRAPH_\nDen f\xc3\xb8rste Adlerschanze ble \xc3\xa5pnet 17. februar 1924, og ble siden utvidet flere ganger. Etter ombygging i 1967 ble bakken gjen\xc3\xa5pnet med et internasjonalt renn 17. mars 1968. Tre mindre hoppbakker ble i 1993 bygd ved siden av normalbakken. Sm\xc3\xa5bakkene har plastmatter, slik at de ogs\xc3\xa5 kan brukes i sommerhalv\xc3\xa5ret._NEWLINE_I 1971 ble todagersrennet Schwarzw\xc3\xa4lder Springertournee f\xc3\xb8rste gang arrangert. Konkurransen ble arrangert \xc3\xa5rlig, til og med 1976 med renn i Adlerschanze i Sch\xc3\xb6nwald og Adlerschanze i Hinterzarten, deretter tok Hochfirstschanze i Titisee-Neustadt over for Hinterzarten fram til konkurransen ble arrangert for siste gang i 2003. Fra og med 1994 var rennene i Sch\xc3\xb6nwald og Titisee-Neustadt en del av kontinentalcupen._NEWLINE_Hoppuka for kvinner startet opp i 1999, med Sch\xc3\xb6nwald som et av rennstedene. Kvinnenes hoppuke ble en del av kontinentalcupen for kvinner da den tok til sesongen 2004/05._NEWLINE_Normalbakkens FIS-sertifikat utl\xc3\xb8p i 2009, og skiklubben s\xc3\xa5 seg da n\xc3\xb8dt til \xc3\xa5 oppgi bakken, fordi det ville bli for dyrt \xc3\xa5 oppruste den til de stadig \xc3\xb8kende kravene FIS stiller til internasjonale rennarrang\xc3\xb8rer. Siden sommeren 2008 har Ski-Club Sch\xc3\xb6nwald samarbeidet med skiklubben i Schonach, som ligger like ved Sch\xc3\xb6nwald, og arrangerer renn i Langenwaldschanze i Schonach. Normalbakken eksisterer fremdeles, men bare sm\xc3\xa5bakkene er n\xc3\xa5 (2010) sertifisert og i bruk.'